b'\n_START_ARTICLE_\nSt James\xe2\x80\x99s\n_START_SECTION_\nKaupunkikuva\n_START_PARAGRAPH_\nSt James\xe2\x80\x99s on muodostunut St Jamesin palatsin ymp\xc3\xa4rille. Alkuper\xc3\xa4inen palatsi rakennettiin Henrik VIII:lle 1500-luvulla. Whitehallin palatsin tuhouduttua vuonna 1698 St Jamesin palatsista tuli hallitsijan Lontoon-residenssi. Palatsi restauroitiin t\xc3\xa4ysin 1800-luvun alussa alkuper\xc3\xa4isen rakennuksen tuhouduttua tulipalossa punatiilest\xc3\xa4 rakennettua sis\xc3\xa4\xc3\xa4nk\xc3\xa4ynti\xc3\xa4 lukuun ottamatta. Kuninkaalliset muuttivat my\xc3\xb6hemmin Buckinghamin palatsiin, ja St Jamesin palatsissa asuu ja ty\xc3\xb6skentelee nyky\xc3\xa4\xc3\xa4n valtionvirkamiehi\xc3\xa4. Palatsin l\xc3\xa4heisyydess\xc3\xa4 sijaitsevat 1700- ja 1800-luvuilla rakennetut Lancaster House, Bridgewater House, Marlborough House ja Spencer House._NEWLINE_Palatsista kaakkoon, the Mallin toisella puolella sijaitsee St Jamesin puisto (36\xc2\xa0ha), joka on vanhin ja koristeellisin kuninkaallinen puisto Lontoon keskustassa. Paikalla sijainneelle suoalueelle rakennettiin Kaarle II:n valtakaudella (1660\xe2\x80\x9385) taidokas muotopuutarha. Puiston it\xc3\xa4p\xc3\xa4\xc3\xa4 muutettiin 1700-luvulla Horse Guards Paraden paraatikent\xc3\xa4ksi. Kent\xc3\xa4ll\xc3\xa4 j\xc3\xa4rjestet\xc3\xa4\xc3\xa4n vuosittain hallitsijan syntym\xc3\xa4p\xc3\xa4iv\xc3\xa4n kunniaksi Trooping the Colour -tapahtuma, johon kuuluu h\xc3\xb6yhenin koristeltujen hevosten ohimarssi ja paraatimusiikkia. 1800-luvun alussa John Nash uudisti puistoa romanttisemmaksi ja muokkasi sen l\xc3\xa4pi virranneesta \xe2\x80\x9dkanavasta\xe2\x80\x9d luonnollisemman j\xc3\xa4rven. J\xc3\xa4rven yli rakennettiin pieni silta, jolta voi ihailla Whitehallin rakennuksia._NEWLINE_St James\xe2\x80\x99sin pohjoisosassa sijaitsee St Jamesin aukio, joka rakennettiin 1660-luvulla yl\xc3\xa4luokan asuinalueeksi. Aukiota ymp\xc3\xa4r\xc3\xb6iv\xc3\xa4t muun muassa Chatham House (Ison-Britannian p\xc3\xa4\xc3\xa4ministerin entinen virka-asunto), London Library (vuonna 1841 avattu yksityinen kirjasto), useiden yksityiskerhojen tiloja sek\xc3\xa4 yritysten toimitiloja. Suurin osa rakennuksista on per\xc3\xa4isin 1700- ja 1800-luvuilta.'